# I Nansen sine skispor over Vossaskavlen

Bli med på ein flott og lang turklassikar på fjellski frå Finse via Hallingskeid over Vossaskavlen til Mjølfjell. Det var dette fjellområdet Fridtjof Nansen kryssa på ski vinteren 1884, truleg som den første. Vi gjenskapar Nansen sin segnomspunne skitur både i ord og handling medan vi følgjer deler av hans rute over fjellet. Med moderne utstyr og lokalkjend førar kan vi ta oss trygt fram der Nansen sjølv hadde nok med å berge seg. Turen startar og ender på Fleischer’s hotell, der vi unner oss god mat, mjuke senger og avslapping i stemningsfulle omgjevnader.

Turen passar perfekt for deg som er glad i lengre turar på fjellski. Her får du ein utfordrande og kontrastfylt tur med store naturopplevingar undervegs. Ruta er unik både på grunn av den ville naturen og den historiske tilknytninga til ein av våre største polarheltar. Vi kan love at du får auka respekt for – og kunnskap om Fridtjof Nansen etter denne turen.

## Turen dag for dag

**Torsdag kveld:** Oppmøte på Fleischer’s kl 20.00. Der blir det presentasjonsrunde, ferdråd og utstyrsgjennomgang. På ferdrådet blir vi samde om planen for turen, og avklarar gruppa sine forventningar. Det blir eit kort foredrag om Nansen og hans idé om å krysse fjellet åleine på ski. Høgtlesing frå Nansen sin beretning frå turen vi skal ut på neste dag.

**Fredag:** Avreise med tog frå Voss til Finse om morgonen kl 9.07. På Finse gjer vi oss klare, spenner på oss skia og set kursen nordover i herleg høgfjellsterreng mot Såtedalen. Der kjem vi inn på ruta som Nansen nytta over fjellet. Vi vender nasen mot vest i retning Hallingskeid. Vi passerer vegvisar-fjellet Såta (1558) medan sola synk bakom fjella i vest, og tar fatt på dei slake, lange bakkane nedover mot Rallarvegen. På Hallingskeid innlosjerer vi oss i Bergen og Hordaland Turlag si sjølvbetente hytte. Vi lagar middag med mat frå proviantlageret, og kviler ut med beina høgt. Om kvelden blir det høgtlesing frå Nansen sin beretning, der vi får nokre hint om kva utfordringar vi har i vente neste dag. Samla distanse denne første dagen er om lag 24 km, og estimert tidsbruk inkludert pausar blir 7-8 timar.

**Laurdag:** Tidleg frukost og klargjering til nok ein flott turdag i vinterfjellet. Denne etappen byr på nokre bratte oppoverbakkar, vilt fjellterreng og friske nedkøyringar. Traséen er krevjande, så det gjelds å treffe godt på sporvalet. I godt vêr kan vi nyte eit herleg rundskue frå Vossaskavlen (1520). Frå toppen ser vi den vakre Raundalen åpne seg mot vest, ramma inn av kvite fjell. Siste delen av turen er ein sjarmøretappe som går langs Rallarvegen frå Uppsete til Mjølfjell. Der går vi på toget tilbake til Voss. Vi bankar på hos Fleischer’s Hotell og nyt eit festmåltid for å feire turen. Samla distanse blir om lag 25 km. Om vêret er for dårleg kan det bli naudsynt å vurdere ei enklare rute denne dagen.

## Historia

Vinteren 1884 gjennomførte Fridtjof Nansen ein sagnomsust skitur. Etter å ha delteke i ei tevling på ski i Oslo, nytta han ein kombinasjon av ski og hesteskyss for kome seg heim att til Bergen. Frå dei øvste gardane nær Hol i Buskerud satte han kursen over fjellet på ski i retning Uppsete, trass sterke åtvaringar frå dei fastbuande. Han lukkast ikkje i å få med seg ein lokal kjentmann. Med seg hadde han difor berre klea han gjekk i, ein hund til følgesvenn og litt niste i sekken. Han gjekk raskt tom for vatn.

Dei store snømengdene gjorde at han ikkje fann Grøndalssetra nær Hallingskeid, der han visste at han måtte ta av vestover for å finne leia over Vossaskavlen. Han kom for langt nord mot styggbratte Kleivagjelet, der han ikkje kom ned. Han tok seg tilbake mot Grøndalssetra, men var i tvil om vegen vidare. Tida gjekk, og han vart nøydd til å grave seg ned. Etter ei bitter natt gjekk han neste morgon opp på ei høgd for å orientere seg. Han skjøna da kva retning han måtte ta, og la i vei over Vossaskavlen. Dei lange bakkane ned mot Kaldavatni og Uppsete var harde og isete, og han heldt på å skli utfor nokre skrentar nær Uppsete. Historia seier at folket på den næraste garden trudde det var eit troll med ulv til følge som kom ned frå fjellet den kvelden. Aldri hadde nokon kome over fjellet den vegen vinterstid før.

## Krav til deltakarar

Dette er ein lang skitur, i hovudsak utanfor kvista løyper, som stiller krav til både skidugleik og turform. Du må vere vand med skiturar på fjellski utanfor preparerte spor i vinterfjellet, og ha gode klede. Du treng korkje vere idrettsutøvar eller topptrent, men du må tole å vere på skitur med sekk i ver og vind i 8 timar.

## Naudsynt utstyr

Du må ha solid fjellskiutstyr som du er kjend med. Skia må ha stålkantar. Gode, varme skistøvlar som du har brukt fleire gonger er særs viktig. Hugs feller til skia, solbriller, solkrem, skibriller (goggles), hovudlykt, termos og drikkeflaske. Vind- og vasstett bukse og jakke med god hette, ullundertøy, ekstra ulltrøye, ullsokkar, varm lue, vottar, tjukk varmejakke. Alle går med skredutstyr (spade, søkestong og sendar/mottakar). Skredutstyr kan lånast utan ekstra kostnad. Detaljert pakkeliste sendast ut til deltakarar i god tid før turen. Ta gjerne kontakt om du har spørsmål om utstyr og førebuingar til turen.

## Prisar og vilkår

Pris per deltakar: kr 5350,-.

Prisen inkluderar:

* Erfaren, lokalkjend fjellførar frå Wild Voss på heile turen.
* Leige av naudsynt skredutstyr.
* Naudsynte turførebuingar.
* Kost og losji på Hallingskeid fredag til laurdag.
* Alt naudsynt sikkerheits- og reparasjonsutstyr.
* Tog frå Voss til Finse fredag morgon.
* Transport frå Mjølfjell til Voss laurdag.
* Festmiddag på Fleischer’s Hotell laurdag kveld.

Ikkje inkludert i prisen: Overnatting på Fleischer’s frå torsdag til fredag, og/eller laurdag til sundag. Dette må tingast av den einskilde.

Minste antal deltakarar: 1. Maksimal gruppestorleik: 12.

På grupper med fleire enn 8 deltakarar blir det med to førarar på turen.

## Påmelding og kontaktperson

Påmelding skjer ved å sende epost til Øystein på post@wildvoss.no . Har du spørsmål om turen så ring gjerne 93 48 40 41.